CELEX: 32022R0245
Language: lt
Date: 2021-12-13 00:00:00
Title: Komisijos deleguotasis reglamentas (ES) 2022/245 2021 m. gruodžio 13 d. kuriuo dėl papildomų švietimo priemonių ir pagalbos paraiškų teikėjų atrankos bei tvirtinimo iš dalies keičiamas Deleguotasis reglamentas (ES) 2017/40

2022 2 22   
               
               
                  LT
               
               
                  Europos Sąjungos oficialusis leidinys
               
               
                  L 41/5
               
            
         KOMISIJOS DELEGUOTASIS REGLAMENTAS (ES) 2022/245
         2021 m. gruodžio 13 d.
         kuriuo dėl papildomų švietimo priemonių ir pagalbos paraiškų teikėjų atrankos bei tvirtinimo iš dalies keičiamas Deleguotasis reglamentas (ES) 2017/40
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 24 straipsnio 1 dalies b ir c punktus,
         kadangi:
         
                     (1)
                  
                  
                     Komisijos deleguotojo reglamento (ES) 2017/40 (2) 3 straipsnyje nustatytos papildomų švietimo priemonių, kurias valstybės narės turi numatyti pagal Reglamento (ES) Nr. 1308/2013 23 straipsnio 10 dalį, rengimo ir taikymo sąlygos. Siekiant teisinio tikrumo, tikslinga nustatyti nebaigtinį veiklos, kuri gali būti vykdoma įgyvendinant papildomas švietimo priemones pagal mokykloms skirtą programą, įskaitant atvejus, kai Sąjungos pagalbos neprašoma, sąrašą. Taip pat tikslinga paaiškinti, kad, siekdamos, jog mokykloms skirta programa būtų veiksminga, valstybės narės turėtų užtikrinti, kad papildomos švietimo priemonės, kuriomis remiamas vaisių, daržovių ir pieno paskirstymas mokyklose, būtų taikomos visiems mokykloms skirtoje programoje dalyvaujantiems vaikams. Toks reikalavimas nedaro poveikio valstybių narių švietimo įstaigoms suteiktai autonomijai, atsižvelgiant į kompetencijų paskirstymą ir mokykloms skirtos programos įgyvendinimo atitinkamose valstybėse narėse strategiją;
                  
               
                     (2)
                  
                  
                     Deleguotojo reglamento (ES) 2017/40 5 straipsnio 2 dalyje nustatytos pagalbos paraiškų teikėjų atrankos bendrosios sąlygos. Atrenkant pagalbos paraiškų teikėjus, valstybėms narėms, veikiančioms nacionaliniu, regioniniu ar vietos lygmeniu, gali būti taikomos Sąjungos arba nacionalinės viešųjų pirkimų taisyklės. Siekiant teisinio tikrumo, tikslinga paaiškinti, kad valstybės narės turėtų užtikrinti, jog būtų laikomasi taikytinų viešųjų pirkimų taisyklių;
                  
               
                     (3)
                  
                  
                     Deleguotojo reglamento (ES) 2017/40 6 straipsnyje nustatytos pagalbos paraiškų teikėjų tvirtinimo sąlygos ir rašytiniai įsipareigojimai, kuriuos paraiškų teikėjai turi prisiimti. To straipsnio 2 dalyje nustatytas papildomas rašytinis įsipareigojimas, kuris turi būti prisiimtas pagalbos paraiškų, susijusių tik su produktų tiekimu ir (arba) platinimu, atveju. Tačiau toks įsipareigojimas taip pat aktualus, jei pagalbos paraiškose derinamas produktų tiekimas ir (arba) platinimas bei švietimo priemonių teikimas. To straipsnio 3 dalyje kalbama apie pagalbos paraiškas, susijusias tik su papildomomis švietimo priemonėmis. Joje nurodoma, kad kompetentingos institucijos gali reikalauti, kad pagalbos paraiškų teikėjai prisiimtų papildomų rašytinių įsipareigojimų. Tačiau tai turėtų būti įmanoma visų pagalbos paraiškų teikėjų atžvilgiu. Todėl to reglamento 6 straipsnis turėtų būti atitinkamai pakeistas. Kad valstybės narės turėtų pakankamai laiko pritaikyti pagalbos paraiškų teikėjų tvirtinimo procedūras, tikslinga numatyti, kad pagalbos paraiškų teikėjų tvirtinimo sąlygų pakeitimas būtų taikomas tik nuo 2022–2023 mokslo metų;
                  
               
                     (4)
                  
                  
                     todėl Deleguotasis reglamentas (ES) 2017/40 turėtų būti atitinkamai iš dalies pakeistas,
                  
               PRIĖMĖ ŠĮ REGLAMENTĄ:
         
            1 straipsnis
            Deleguotasis reglamentas (ES) 2017/40 iš dalies keičiamas taip:
            
                        1)
                     
                     
                        3 straipsnio 1 ir 2 dalys pakeičiamos taip:
                        
                           „1.   Reglamento (ES) Nr. 1308/213 23 straipsnio 10 dalyje nurodytos papildomos švietimo priemonės turi būti tiesiogiai susietos su mokykloms skirtos programos tikslais didinti pasirinktų žemės ūkio produktų vartojimą ir formuoti sveikesnės mitybos įpročius.
                           Jomis siekiama atkurti vaikų ryšį su žemės ūkiu ir įvairiais Sąjungos žemės ūkio produktais, visų pirma pagamintais jų regione, ir šviesti vaikus susijusiais klausimais, pavyzdžiui, apie sveikos mitybos įpročius ir jų poveikį visuomenės sveikatai, nacionalines mitybos rekomendacijas, vietos maisto grandines, ekologinį ūkininkavimą, tvarią maisto gamybą ir vartojimą bei kovą su maisto švaistymu, ir jos gali apimti tokią veiklą:
                           
                                       a)
                                    
                                    
                                       apsilankymus ūkiuose, tinklui priklausiančiuose soduose, gamintojų organizacijose, pieno perdirbimo padaliniuose, ūkininkų turguose, vaisių ir daržovių rūšiavimo ir pakavimo sandėliuose, žemės ūkio muziejuose ir kitą panašią veiklą;
                                    
                                 
                                       b)
                                    
                                    
                                       daržų ir sodų mokyklose suformavimą ir priežiūrą;
                                    
                                 
                                       c)
                                    
                                    
                                       maisto ruošimo, kulinarijos ir degustavimo pamokas, praktinius seminarus, laboratorijas ir kitą panašią veiklą;
                                    
                                 
                                       d)
                                    
                                    
                                       pamokas, seminarus, konferencijas, praktinius seminarus ir kitą panašią veiklą;
                                    
                                 
                                       e)
                                    
                                    
                                       mokymo medžiagą, konkursus, žaidimus, šviečiamąsias viktorinas, temines dienas ar savaites ir kitą panašią veiklą.
                                    
                                 Jei papildomos švietimo priemonės apima kitus nei Reglamento (ES) Nr. 1308/2013 23 straipsnio 3, 4 ir 5 dalyse nurodytus žemės ūkio produktus, pagal tas priemones numatomas tų kitų produktų degustavimas.
                        
                        
                           2.   Valstybės narės užtikrina, kad visi mokykloms skirtoje programoje dalyvaujantys vaikai galėtų dalyvauti pagal papildomas švietimo priemones vykdomoje veikloje.
                           Jei švietimo priemonės, tiesiogiai susijusios su mokykloms skirtos programos tikslais, švietimo įstaigose numatomos kaip mokyklos įprastos mokymo programos arba kitos politikos ar programų dalis, valstybės narės gali nuspręsti į jas atsižvelgti taikydamos 1 pastraipą.
                           Papildomos švietimo priemonės gali būti rengiamos ir įgyvendinamos nacionaliniu, regioniniu, vietos ar švietimo įstaigų lygmeniu, atsižvelgiant į valstybių narių kompetencijų paskirstymą ir mokykloms skirtos programos įgyvendinimo strategiją. Valstybės narės užtikrina, kad programoje dalyvaujančios švietimo įstaigos būtų tinkamai informuotos apie įdiegtą papildomų švietimo priemonių sistemą ir turimą medžiagą bei priemones.“;
                        
                     
                  
                        2)
                     
                     
                        5 straipsnio 2 dalis papildoma šia pastraipa:
                        „Atrinkdamos pagalbos paraiškų teikėjus, valstybės narės užtikrina, kad būtų laikomasi taikytinos teisės, įskaitant viešųjų pirkimų taisykles.“;
                     
                  
                        3)
                     
                     
                        6 straipsnis pakeičiamas taip:
                        
                           „6 straipsnis
                           Pagalbos paraiškų teikėjų tvirtinimo sąlygos
                           
                              1.   Pagalbos paraiškų teikėjus tvirtina valstybės narės, kurioje yra švietimo įstaiga, kuriai tiekiami ir (arba) kurioje platinami produktai, kompetentinga institucija. Kad būtų patvirtinti, paraiškų teikėjai turi prisiimti šiuos rašytinius įsipareigojimus:
                              
                                          a)
                                       
                                       
                                          užtikrinti, kad pagal mokykloms skirtą programą Sąjungos finansuojami produktai būtų pateikti vartoti vaikams švietimo įstaigose arba įstaigose, kurios bus nurodytos jų pagalbos paraiškose;
                                       
                                    
                                          b)
                                       
                                       
                                          skirtą pagalbą naudoti papildomoms švietimo priemonėms, stebėsenai, vertinimui ir viešo informacijos skelbimo priemonėms laikantis mokykloms skirtoje programoje numatytų tikslų ir, kai papildomos švietimo priemonės yra susijusios su sveikatos ir mitybos temomis, atsižvelgiant į nacionalines sveikatos ir mitybos rekomendacijas, skirtas atitinkamai amžiaus grupei;
                                       
                                    
                                          c)
                                       
                                       
                                          grąžinti visą už atitinkamą kiekį neteisėtai išmokėtą pagalbą, jei nustatoma, kad produktai nebuvo išplatinti vaikams arba kad jie neatitinka Sąjungos pagalbos skyrimo reikalavimų;
                                       
                                    
                                          d)
                                       
                                       
                                          grąžinti visą neteisėtai išmokėtą pagalbą papildomoms švietimo priemonėms, stebėsenai, vertinimui ir viešo informacijos skelbimo priemonėms, jei nustatoma, kad tos priemonės ar veikla nebuvo tinkamai įgyvendintos;
                                       
                                    
                                          e)
                                       
                                       
                                          kompetentingos institucijos prašymu pateikti jai turimus patvirtinamuosius dokumentus;
                                       
                                    
                                          f)
                                       
                                       
                                          leisti kompetentingai institucijai atlikti visus būtinus patikrinimus, visų pirma, įrašų ir fizinius patikrinimus;
                                       
                                    
                                          g)
                                       
                                       
                                          registruoti jų produktus gaunančių švietimo įstaigų arba švietimo institucijų pavadinimus bei adresus ir konkrečių joms parduotų arba pristatytų produktų kiekius, jei paraiškos teikėjas nėra švietimo įstaiga.
                                       
                                    Kompetentingos institucijos gali reikalauti, kad paraiškų teikėjai prisiimtų papildomų rašytinių įsipareigojimų.
                              Jei pagalbos paraiškos yra susijusios su veikla pagal viešųjų pirkimų procedūras, valstybės narės gali laikyti, kad veikla yra patvirtinta, jei pirmoje ir antroje pastraipose nurodyti įsipareigojimai yra įtraukti į dalyvavimo viešųjų pirkimų procedūrose sąlygas.
                           
                           
                              2.   Pagalbos, susijusios tik su produktų tiekimu ir (arba) platinimu, paraiškų teikėjams 1 dalies b ir d punktai netaikomi.
                           
                           
                              3.   Pagalbos, susijusios tik su papildomomis švietimo priemonėmis, paraiškų teikėjams 1 dalies a, c ir g punktai netaikomi.
                           
                           
                              4.   Pagalbos, susijusios tik su stebėsena, vertinimu ir viešo informacijos skelbimo priemonėmis, paraiškų teikėjams 1 dalies a, c ir g punktai netaikomi.
                           
                           
                              5.   Valstybės narės gali laikyti, kad patvirtinimai, suteikti pagal vaisių ir daržovių vartojimo skatinimo mokyklose programą remiantis Deleguotuoju reglamentu (ES) 2016/247 ir (arba) pagal pieno vartojimo skatinimo mokyklose programą remiantis Reglamentu (EB) Nr. 657/2008, galioja, jei kriterijai ir sąlygos nepasikeitė.“
                           
                        
                     
                  
         
            2 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            1 straipsnio 3 punktas pagalbai taikomas nuo 2022–2023 mokslo metų.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gruodžio 13 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 347, 2013 12 20, p. 671.
         
            (2)  2016 m. lapkričio 3 d. Komisijos deleguotasis reglamentas (ES) 2017/40, kuriuo Europos Parlamento ir Tarybos reglamentas (ES) Nr. 1308/2013 papildomas nuostatomis dėl Sąjungos pagalbos vaisiams ir daržovėms, bananams ir pienui tiekti švietimo įstaigoms, ir iš dalies keičiamas Komisijos deleguotasis reglamentas (ES) Nr. 907/2014 (OL L 5, 2017 1 10, p. 11).